Innanríkisráðuneyti Bretlands fer nú fram á að hegðun á samfélagsmiðlum verði grandskoðuð hjá þeim sem sækja um skotvopnaleyfi. Þetta kemur í kjölfar mannskæðustu fjöldaskotárásar í landinu í rúman áratug.
Samfélagsmiðlahegðun hins tuttugu og tveggja ára Jakes Davison, sem myrti fimm í Plymouth á Suður-Englandi á fimmtudaginn, leiðir í ljós mikið kvenhatur, öfgafullar hægriskoðanir ásamt miklum áhuga á skotvopnum og ofbeldisfullum tölvuleikjum.
Löggæsluyfirvöld á heimaslóðum Davison liggja nú undir miklu ámæli fyrir að hafa endurnýjað skotvopnaleyfi hans í júlí. Hann var áður sviptur leyfinu vegna ásakana um líkamsárás. Nú hyggjast bresk stjórnvöld gefa út leiðbeiningar um skotvopnaumsóknir fyrir öll fjörutíu og þrjú lögregluumdæmi á Englandi og í Wales.
Eins sé afar mikilvægt að kanna hvort yfirfara þurfi eldri umsóknir með sama hætti. Það auki traust almennings á að allar umsóknir séu skoðaðar gaumgæfilega og frá mörgum hliðum. Fátítt er að skotvopn komi við sögu á Bretlandseyjum en skammbyssueign er alveg bönnuð.
Hægt er að fá leyfi fyrir rifflum og haglabyssum eftir að bakgrunnur umsækjanda er kannaður rækilega auk þess sem meðmæli þurfa að fylgja og læknisfræðilegt mat á andlegri heilsu. Nú bætist rannsókn á hegðun á samfélagsmiðlum við. Davison varð móður sinni, þriggja ára barni og þremur öðrum að bana á fimmtudaginn var. Mínútuþögn ríkti í Plymouth klukkan ellefu í morgun til að minnast þeirra látnu.
Í kjölfar mannskæðrar skotárásar á Suður-Englandi síðastliðinn fimmtudag fer innanríkisráðuneytið fram á að lögregla kanni hegðun fólks á samfélagsmiðlum áður en skotvopnaleyfi eru veitt. 